દશમને દિવસે બપોર પછી કાંઇ જમવું નહીં. અગિયારશે સવારે વહેલાં ઊઠી પ્રાતઃકર્મો પતાવી દેવસેવા, વિષ્ણુસેવા કરી લેવાં. ભગવાન આગળ એકાદશી કરવાનો સંકલ્પ લેવો. તેમની સમક્ષ ધૂપ દીપ કરી એક પાઠ વિષ્ણુસહસ્રના નામનો કરવો. તેમનાં ષોડ્શોપચારે પૂજન કરવાં. ધૂપ, દીપ, આરતી કરવાં. તે પછી નજીકના પીપળે જવું. એક લોટામાં જળ ભરી તેમાં પુષ્પ, ચંદન, અક્ષત્ પધરાવવા. તે લઇ પીપળે જવું. ત્યાં આગળ પીપળાને સાક્ષાત્ વિષ્ણુનું સ્વરૂપ માની તે જળ સહિત ૐ નમો ભગવતે વાસુદેવાયના જપ સહિત ત્રણ, પાંચ, સાત પ્રદક્ષિણા કરવી શક્ય હોય તો ત્યાં દીપ પ્રગટાવી વિષ્ણુસહસ્રનો પાઠ કરવો. તે પછી ઘેર આવવું. ઘર કામ કરવાં. બપોરે માત્ર ફળાહાર કરવો. સાંજે ભગવાનનું પૂજન કરી વિષ્ણુસહસ્રનો પાઠ કરવો. રાત્રે બહુ ભૂખ લાગે તો થોડું દૂધ પીવું. અનાજ ખાવું જ નહીં. મધ્યરાત્રિ સુધી જાગરણ કરવું. તે પછી ભૂમિશયન કે કંબલશયન કરવું. બારશ કે તેરશના પ્રદોષ ટાણે ભૂદેવને સીધું આપી જમવા બેસવું. આ થઇ અગિયારશ કરવાની સાચી રીત. અગિયારશ આવી રીતે કરવાથી સંપૂર્ણ ફળ આપે છે.